209 Lugere, Luctus

Quidam lugent vtiliter, quidam inutiliter. Vtiliter lugent in presenti qui deflent peccata et qui suspirant eterna permissa, Luc. 6[:25]: *Væ vobis, qui nunc ridetis: quia lugebitis*. Sicut lupus vlulat captus in pedica in presenti lugent vtiliter: penitentes, pacientes, meditantes. Meditantes primi propter tria. Propter offensam maiestatis, Psal. [34:14]: *Quasi lugens et contristatus sic humiliabar*, ut scilicet, reconciliarerunt Deo irato, Exod. 33[:3]: *Non ascendam tecum, quia populus duræ cervicis es: ne forte disperdam te*. Audiens hoc populus qui offenderat Deum luxit.

Secundo, propter dampnum anime sicut vir plus luget pro morte vnigeniti quam si plures haberet filios, sed peccator non habet plures animas commune, Jer. 6[:26]: *Luctum unigeniti fac planctum amarum*.

Tercio, propter reatum pene debite, Jac. 4[:9]: *Miseri estote, et lugete: risus vester in luctum convertatur*.

Secundo, pacientes vtiliter lugent propter tria. Primo propter defectum boni communis, Joel 1[:10]: *Luxit humus, quoniam devastatum est triticum*. Et Lam. 1[:4]: *Viæ Sion lugent, eo quod non sint qui veniant ad solemnitatem*.

Secundo, propter multiplicacionem mali presentis.

¶ Exemplum de Job. Neh. 1[:4]: *Cum audissem* verbum hoc, *sedi, et luxi*. Et 1 Macc. 1[:42]: *Sublimitas ejus conversa est in luctum*.

Tercio, propter liberacionem defunctorum a pena purgatorii, Eccli. 22[:13]: *Luctus mortui* pro iusto *septem dies*.

Tercio, meditantes lugent pro dilacione patrie celestis, Matt. 5[:5]: *Beati qui lugent: quoniam ipsi consolabuntur*. Et Ysai. 61[:3]: Dabo *eis coronam pro cinere*, *pallium gaudii pro luctu*. Sed in presenti *extrema gaudii luctus* terminat Prou. 14[:13]. Siue illud sit gaudium comuniorum. Nam quod sit in tempore <~~non~~> sua edificat ad malum et ad penam utpote si febricitans comodat aucam aut bibat vinum, sed nos omnes infirmi sumus par esum primi parentis. Ergo ad hoc quod sani sumus abscidenda est causa, scilicet superfluitas ciborum et potuum, Eccli. 37[:34]: *Propter crapulam multi* perierunt *qui abstinens est adjiciet* *vitam.* Ergo qui hic est iugiter incommunis infirmabitur et lugebit. Amos 8[:10]: *Convertam festivitates vestras in luctum*.

Secundo, fit gaudium instrumentorum musicorum, auis delectata in voce, aucupis propinquam est periculo, sic homo admittens suggestiones demonum, Jer. 5[:26]: *Inventi sunt in populo meo impii* insidiatores *quasi aucupes, laqueos ponentes*. Et sic leticia melodiarum in luctum vertitur uel in presentem si peniteamur uel in eternum si non peniteamur, Job 30[:31]: *Versa est in luctum cithara mea*. Job 21[:12]: *Gaudent organi*. Sed post hanc vitam non erunt huius vana iusticia neque in celo neque in inferno, Apo. 18[:22]: *Vox citharœdorum, et musicorum, et tuba non audietur in* ea, sed fletus et stridor dencium.

Tercio, siue sit gaudium visus, meretrix et latro gaudent dum exercent sua officia, sed cum meretrix prouenerit ad portum et latro ad suspendum risus conuertitur in luctum. Sic peccator letatur in opere mali sui sed quando confitetur uel dampnatur Prou. 14[:13]: *Dolore miscebitur*. Luc. 6[:25]: *Væ vobis, qui ridetis nunc: quia lugebitis*.

¶ Quarto, siue sit gaudium multorum congregatorum. Nam cuius presencia gaudium generat, eius absencia luctum cumulat, sed presencia temporalium rerum generat gaudium mundarum. Ergo absencia causat luctum, set omnia temporalia necesse est abesse, Job 27[:19]: *Dives, cum dormierit, nihil secum auferet*. Et [1] Joan. 2[:17]: *Mundus* transibit, *et concupiscentia ejus.* Igitur necessario gaudium quod modo habens diuites in rebus temporalibus in luctu terminabitur, Apo. 18[:7]: *Quantum glorificavit se, et in deliciis fuit, tantum date* ei *tormentum et luctum*.

Quarto, siue sit gaudium sullimitatis et honoris terminabitur /f.63ra/ in luctum. Nam homo sicut fumus quanto magis eleuatur magis euanescit, Psal. [36:20]: *Inimici vero Domini mox honorificati fuerint et exaltati, deficientes* quasi *fumus deficient*.